text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "Man kann lesa um seks a\u0301 Nudlum"}, {"text_idx": "#000005", "text": "Eg veit ikki um tit hava varnast, men undir hv\u00f8rjari grein standa n\u00f8kur tags, ella evnisor\u00f0, i\u00f0 vi\u0301sa til evni, i\u00f0 eru nevnd i\u0301 tekstinum. Try\u0301stir man a\u0301 or\u00f0i\u00f0 kemur man inn til eitt yvirlit yvir allar greinir, i\u00f0 fa\u0301ast vi\u00f0 hetta evni\u00f0."}, {"text_idx": "#000006", "text": "T.d. er 20 greinar um \u201cseks\u201c, ta\u0301 er sja\u0301lvandi henda eisini tald vi\u00f0. Annars ber til at si\u0301ggja yvirlit yvir tags yviri i\u0301 h\u00f8gru si\u0301\u00f0u av heimasi\u0301\u00f0uni, um man try\u0301stir a\u0301 Tags uppi yvir recent posts. Tey st\u00f8rstu or\u00f0ini eru tey mest bru\u0301ktu."}, {"text_idx": "#000007", "text": "Og har kann man i\u0301 l\u00f8tuni sta\u00f0festa, at ta\u00f0 eg skrivi mest um er Danskan to\u0301nleik(38), Politikk(70), Rokk(78), Popp(45) og Summarfestivalin(64), sig so ta\u00f0."}, {"text_idx": "#000008", "text": "De f\u00f8rste k\u00e6rester i Klaksvig"}, {"text_idx": "#000009", "text": "TV2 megna\u00f0u at fa\u0301a Va\u0301gsb\u00f8 uppa\u0301 ko\u0301k, ta\u0301 risahitti\u00f0 \u201cDe f\u00f8rste k\u00e6rester pa\u030a ma\u030anen\u201d runga\u00f0i um alla Klaksvi\u0301k, og var hetta h\u00e6ddarpunkti\u00f0 a\u0301 einari fi\u0301nari framf\u00f8rslu."}, {"text_idx": "#000010", "text": "H\u00f8vu\u00f0snavni\u00f0 a\u0301 F\u00f8roya st\u00f8rsta palli leygarkv\u00f8ldi\u00f0 a\u0301 Summarfestivalinum vo\u0301ru donsku TV2. Ho\u0301ast teir ikki savna\u00f0u eins no\u0301gv fo\u0301lk, sum Ronan Keating og Dynamit gj\u00f8rdu kv\u00f8ldi\u00f0 fyri, so var heilt no\u0301gv fo\u0301lk savna\u00f0 a\u0301 Va\u0301gsb\u00f8i."}, {"text_idx": "#000011", "text": "TV2 hevur eitt o\u0301tal av u\u0301tga\u0301vum aftan fyri seg, men konsertin leygarkv\u00f8ldi\u00f0 vi\u0301sti greitt, at no\u0301gv av av hesum l\u00f8gum, ikki hava vunni\u00f0 s\u00e6r eitt pla\u0301ss, sum syngi\u00f0 vi\u00f0 slagari millum brei\u00f0a f\u00f8royska a\u0301sko\u00f0araskar\u00f0an.\nTV2 hava ikki sama pla\u0301ss, sum eitt nu\u0301 Shu-bi-dua, Fr\u00e6ndur og Dynamitt, og ho\u0301ast konsertin var fi\u0301n, v\u00e6l sp\u00e6ld og v\u00f8kur a\u0301 at li\u0301ta, so hev\u00f0i man kensluna av, at fo\u0301lk fyri ta\u00f0 mesta sto\u0301\u00f0u og bi\u0301\u00f0a\u00f0u eftir hittum, i\u00f0 tey kundu syngja vi\u00f0 til."}, {"text_idx": "#000012", "text": "Hetta var ein ti\u0301li\u0301k konsert, men eg ma\u0301tti eisini sta\u00f0festa, at ta\u00f0 vo\u0301ru dekan ov no\u0301gv l\u00f8g, i\u00f0 ikki komu i\u0301 hittpottin."}, {"text_idx": "#000013", "text": "Serliga var ein l\u00f8ta, i\u00f0 n\u00e6rum gj\u00f8rdist pi\u0301nlig, ta\u0301 bo\u0301lkur og Steffen Brandt ste\u00f0ga\u00f0u, so fj\u00f8ldin skuldi syngja: \u201cBe babalula\u201d, men eingin sang vi\u00f0. Steffen Brandt var to\u0301 somiki\u00f0 royndur, at hann kla\u0301ra\u00f0i at lofta st\u00f8\u00f0uni og sang sja\u0301lvur linjuna eftir eitt li\u0301ti\u00f0 break."}, {"text_idx": "#000014", "text": "Men ta\u00f0 var sto\u0301rt at standa og syngja vi\u00f0 til \u201cRigtige m\u00e6nd\u201d, \u201cVil du danse med mig\u201d, \u201cLanternen\u201d, \u201cKys bruden\u201d og so risahitti\u00f0 yvir \u00f8ll \u201cDe f\u00f8rste k\u00e6rester pa\u030a ma\u030anen\u201d, i\u00f0 var eykalag. Ta\u0301 ko\u0301ka\u00f0i allur Va\u0301gsb\u00f8ur og go\u0301\u00f0a lagi\u00f0 runga\u00f0i heilt uppa\u0301 ma\u0301nan."}, {"text_idx": "#000015", "text": "TV2 sp\u00e6la v\u00e6l og h\u00f8vdu teir vi\u00f0 s\u00e6r tv\u00e6r v\u00e6lsyngjandi ko\u0301rgentur, men h\u00f8vu\u00f0sma\u00f0urin Steffen Brandt sja\u0301lvur, hev\u00f0i ikki eina serliga go\u0301\u00f0a framf\u00f8rslu. R\u00f8ddin virka\u00f0i veik og ho\u0301ast ko\u0301rgentur og ljo\u0301mbor\u00f0sleikarin royndu at fylla u\u0301t, so var hetta vi\u00f0 at gera, at konsertin ikki var fra\u0301li\u0301k, men bara go\u0301\u00f0."}, {"text_idx": "#000016", "text": "Serliga ty\u0301\u00f0iligt gj\u00f8rdust vokalu avbjo\u0301\u00f0ingarnar hja\u0301 Steffen Brandt, ta\u0301 gestasongkvinnan Camille Jones kom a\u0301 pallin og sang \u201cEn perfekt verden\u201d, i\u00f0 hon hevur gj\u00f8rt yvir gamla TV2 lagi\u00f0, \u201cVi skaber en perfekt verden\u201d. At hoyra hesa go\u0301\u00f0u songkvinnu saman vi\u00f0 v\u00e6lsp\u00e6landi bo\u0301lkinum var fra\u0301li\u0301kt, og man vildi faktiskt heldur hoyra meira av henni."}, {"text_idx": "#000018", "text": "Samanumtiki\u00f0 var hetta ein fi\u0301n konsert, i\u00f0 to\u0301 ikki fer at teljast millum t\u00e6r mest minniligu a\u0301 sto\u0301ra b\u00f8num frammanfyri F\u00f8roya st\u00f8rsta pall."}, {"text_idx": "#000020", "text": "Tinganest sp\u00e6ldi eina inniliga og hugnaliga konsert fyri einum heldur to\u0301mligum FLAGS tjaldi, men lagi\u00f0 var \u00f8giliga gott, millum v\u00e6luppl\u00f8gdu a\u0301sko\u00f0ararnar."}, {"text_idx": "#000021", "text": "Va\u0301gasound og f\u00f8roysk presisheit hoyra ikki saman, hetta ma\u0301tti eg sta\u00f0festa, ta\u0301 eg eftir trupulleikar vi\u00f0 at tjekka inn, sum fj\u00f8lmi\u00f0lafo\u0301lk a\u0301 a\u0301rsins Summarfestival, kom a\u0301 konsert vi\u00f0 Tinganest ein minutt, a\u0301\u00f0renn konsertin skuldi fara i\u0301 gongd. Ti\u0301 longu a\u0301 veg ni\u00f0an mo\u0301ti teltinum hoyrdi eg ey\u00f0kendu to\u0301narnar av Tinganest. Eg fekk to\u0301 um endan a\u0301 lagnum, ta\u0301 eg kom inn i\u0301 r\u00e6ttiliga to\u0301mliga telti\u00f0 kl. 17.29."}, {"text_idx": "#000022", "text": "Ivaleyst a\u0301tti ti\u0301\u00f0spunkti\u00f0 og ra\u0301liga ve\u00f0ri\u00f0 si\u0301n leiklut, at ikki fleiri komu a\u0301 konsertina. Men vit, sum vo\u0301ru har, fingu eina deiliga l\u00f8tu vi\u00f0 syngi\u00f0 vi\u00f0 lagaskattinum hja\u0301 Tinganest. Eina l\u00f8tu, i\u00f0 to\u0301 var merkt av, at ta\u00f0 runga\u00f0i dekan ov illa av bassinum i\u0301 to\u0301mliga tjalddu\u0301kinum a\u0301 FLAGS teltinum."}, {"text_idx": "#000023", "text": "Tinganest anno 2012 er ein samanrenning millum bo\u0301lkarnar Tinganest vi\u00f0 teimum ba\u0301\u00f0um Magnus a\u0301 Stongum og Jo\u0301an Jakku Guttesen og Villmenn vi\u00f0 Holgar Jakobsen og Finnur Joen Jacobsen. Ein samanrenning, i\u00f0 veruliga tykist fullkomin. Teir kl\u00e6\u00f0a hv\u00f8rjum \u00f8\u00f0rum. Serliga t\u00e6r tri\u0301ggjar r\u00f8ddirnar hja\u0301 Magnus, Jo\u0301an Jakku og Holgar, i\u00f0 allar eru so \u00f8giliga o\u0301sannli\u0301kar sangr\u00f8ddir, vi\u00f0 no\u0301gvum karakteri, i\u00f0 saman vi\u00f0 Finni skiftast um at syngja ko\u0301r hja\u0301 hv\u00f8rjum \u00f8\u00f0rum. Hetta er uppskriftin til konsentrera va\u0301gasound."}, {"text_idx": "#000024", "text": "Ta\u00f0 var to\u0301nleikurin, i\u00f0 var i\u0301 fokus, lag aftan a\u0301 lag sp\u00e6ldu teir, uttan at siga eitt or\u00f0 vi\u00f0 a\u0301sko\u00f0arnar. Inntil Va\u0301gagellan var a\u0301 skra\u0301nni, og Magnus a\u0301 vanligan undirsp\u00e6ldan ha\u0301tt seg\u00f0i: \u201cNu\u0301 kemur Va\u0301gagellan, nu\u0301 fara tit at syngja vi\u00f0\u201d, og vit br\u00f8la\u00f0u vi\u00f0."}, {"text_idx": "#000025", "text": "Me\u00f0an Magnus og Jo\u0301an Jakku standa so stillir a\u0301 pallinum, at Oasis virkar vilt, so var eitt \u00f8gilgt li\u0301v a\u0301 Vilmonnunum, Finni v\u00e6lsp\u00e6landi vi\u00f0 sto\u0301rum smi\u0301li handan trummurnar og Holger a\u0301 elgittara. Teir ljo\u0301\u00f0a veruliga v\u00e6l saman, hetta er ikki fi\u0301nt i\u0301 kantunum, men fult av inniligheit."}, {"text_idx": "#000027", "text": "Mo\u0301ti endanum av framf\u00f8rsluni sluppu vit eisini at hoyra eitt sindur av ti\u0301, i\u00f0 limirnir hava gj\u00f8rt i\u0301 \u00f8\u00f0rum samanhangum, sosum \u201c1001 na\u0301tt\u201d, sum Va\u0301gaverk hja\u0301 Jo\u0301an Jakku eigur og \u201cOngan veg\u201d hja\u0301 Holgari. L\u00f8g, sum i\u0301 hesum sambandi ljo\u0301\u00f0a\u00f0i sum Tinganest, og bestemt ikki gj\u00f8rdu framf\u00f8rsluna verri."}, {"text_idx": "#000028", "text": "Bo\u0301lkurin slapp ikki av pallinum, fyrr enn eykalagi\u00f0 \u201cAnnan sang\u201d var sungi\u00f0, v\u00e6l stu\u00f0la\u00f0 av v\u00e6l uppl\u00f8gdum a\u0301sko\u00f0arum. Me\u00f0an eg gekk oman mo\u0301ti Va\u0301gsb\u00f8i, kundi eg illa anna\u00f0 enn hugsa\u00f0, um hvussu v\u00e6l hetta hev\u00f0i havt rigga\u00f0 a\u0301 Sto\u0301ra Palli um mi\u00f0na\u0301ttarleiti\u00f0, ta\u0301 Va\u0301gsb\u00f8ur er fullur av fo\u0301lki."}, {"text_idx": "#000030", "text": "Ta\u00f0 var ein hjartanemandi og v\u00f8kur konsert, i\u00f0 amerikanski gospelsangarin Russ Taff helt a\u0301 Va\u0301gsb\u00f8i leygardag seinnapart."}, {"text_idx": "#000031", "text": "Russ Taff var sto\u0301ra kristiliga navni\u00f0 a\u0301 a\u0301rsins Summarfestivalskra\u0301. Eins og undanfarin a\u0301r hev\u00f0i Summarfestivalurin eitt sindur av lovsangi a\u0301 festivalskra\u0301nni, og vi\u00f0 fl\u00f8guni Faroe Islands i\u0301 skja\u0301ttuni, var neyvan nakar ivi um, at Russ Taff var mest upplagda bo\u00f0i\u00f0."}, {"text_idx": "#000032", "text": "Russ Taff hevur seinastu a\u0301rini veri\u00f0 so no\u0301gv i\u0301 F\u00f8royum, at man n\u00e6stan ikki longur s\u00e6r hann, sum eitt u\u0301tlendskt to\u0301nleikanavn, og vi\u00f0 einum bo\u0301lki, manna\u00f0um av ikki f\u00e6rri enn 12 f\u00f8royingum, og einari u\u0301tga\u0301vu skriva\u00f0a og gj\u00f8rda av f\u00f8royingum i\u0301 F\u00f8royum, er Russ Taff kanska ennta\u0301 meira at rokna sum f\u00f8royingur i\u0301 hesum h\u00f8pi. Russ Taff leg\u00f0i heldur ikki skjo\u0301l a\u0301, hvussu v\u00e6l honum da\u0301mar i\u0301 F\u00f8royum:"}, {"text_idx": "#000033", "text": "\u2013 Tit er undurfull fo\u0301lk her i\u0301 F\u00f8royum, eg fari kanska at flyta higar!, seg\u00f0i hann vi\u00f0 mannfj\u00f8ldina a\u0301 Va\u0301gsb\u00f8i, og at d\u00f8ma eftir lo\u0301gvabrestunum ver\u00f0ur hann v\u00e6lkomin."}, {"text_idx": "#000034", "text": "Mannfj\u00f8ldin var annars ikki av teimum heilt sto\u0301ru frammanfyri pallin, ivaleyst sp\u00e6ldi ra\u0301liga ve\u00f0ri\u00f0 og mj\u00f8rkin si\u0301n leiklut i\u0301, at ta\u00f0 mest vo\u0301ru Russ Taff fjepparar og lovsongsfjepparar, i\u00f0 leita\u00f0u s\u00e6r a\u0301 konsertina. Bakandi so\u0301l hev\u00f0i ivaleyst lokka fleiri oman a\u0301 konsertina."}, {"text_idx": "#000035", "text": "Sum sagt vo\u0301ru ikki f\u00e6rri enn 12 to\u0301nleikarar og sangarar vi\u00f0 i\u0301 bo\u0301lkinum. Jo\u0301n Svein Heinesen og Divaz to\u0301ku s\u00e6r av ko\u0301rinum, me\u00f0an Kim og Finnur Hansen sp\u00e6ldu tangentar, bla\u0301sarar vo\u0301ru O\u0301lavur Olsen og Hans Petur i\u0301 Brekkunum, Hans Poulsen sp\u00e6ldi gittar, O\u0301li Poulsen sp\u00e6ldi bass og gittar, Kristoffur M\u00f8rk\u00f8re sp\u00e6ldi slagverk, bass og gittar, Ja\u0301kup Zachariassen sp\u00e6ldi steelgittar og Jo\u0301sva\u0301 Debess sp\u00e6ldi trummur. Samanlagt ein ljo\u0301\u00f0mynd, i\u00f0 var o\u0301gvislig og pomp\u00f8s og \u00f8ll tyktust at sp\u00e6la si\u0301n leiklut v\u00e6l. Hetta ho\u0301ska\u00f0i v\u00e6l sum grundv\u00f8llur til Russ Taff, ti\u0301 ma\u00f0urin hevur veruliga eina sto\u0301ra r\u00f8dd. Hann syngur so sannf\u00f8randi, at tu\u0301 try\u0301rt hv\u00f8rjum or\u00f0i, og fyri ein lovsangara er hetta ein fra\u0301li\u0301kur eginleiki."}, {"text_idx": "#000036", "text": "T.d. i\u0301 vakra lagnum I Cry, var ta\u00f0 ein sonn fr\u00e6gd at hoyra hann syngja si\u0301n bo\u00f0skap u\u0301t til si\u0301ni samsintu, i\u00f0 hjartaliga sungu vi\u00f0. og okkum, i\u00f0 bara vo\u0301ru komin framvi\u00f0 at hoyra to\u0301nleik."}, {"text_idx": "#000037", "text": "Fleiri l\u00f8g av \u201cFaroe Islands\u201d u\u0301tga\u0301vuni vo\u0301ru a\u0301 skra\u0301nni. Her havi eg hug til at nevna lagi\u00f0 \u201cHeaven\u201d, i\u00f0 O\u0301li Poulsen og Ja\u0301kup Zachariassen hava skriva\u00f0, hetta er eitt fi\u0301nt lag. Ko\u0301rr\u00f8ddirnar eru eitt sindur klisje\u0301 kendar, men ta\u00f0 er ikki o\u0301vanligt i\u0301 gospelh\u00f8pi."}, {"text_idx": "#000038", "text": "Besta l\u00f8tan var to\u0301, ta\u0301 Russ Taff sang si\u0301na u\u0301tga\u0301vu av gamla gospelsanginum, \u201cAint \u0301 No Grave Gonna Hold This Body Down\u201d. Hetta lagi\u00f0, i\u00f0 hann plagdi at hoyra i\u0301 kirkjuni sum sma\u0301drongur, var\u00f0 servera sum eitt slag av Rock n \u0301Roll Gospel, pumpandi og vi\u00f0 einum feitum n\u00e6rum a\u0301gangandi stemningi."}, {"text_idx": "#000039", "text": "Konsertin var to\u0301nlistarliga fra\u0301li\u0301k, og ho\u0301ast fj\u00f8ldin ikki var tann st\u00f8rsta, so r\u00f8rdi Russ Taff tey flestu av okkum."}, {"text_idx": "#000040", "text": "Svangah Dangah sp\u00e6ldu eina konsert, i\u00f0 kundi havt veri\u00f0 ordiliga go\u0301\u00f0, og sum fyri teir mest dedikera\u00f0urSvangah Dangah fjeppararnar ivaleyst var ju\u0301st ta\u00f0. Men fyri okkum, i\u00f0 bert kenna einkult l\u00f8g, kendist ta\u00f0, sum at hyggja eftir einum filmi a\u0301 einum ma\u0301li, i\u00f0 man n\u00e6stan ikki skilur."}, {"text_idx": "#000041", "text": "To\u0301nleikurin hja\u0301 Svangah Dangah er i\u0301 sto\u0301ran mun heldur monotonur. Her er ikki tann sto\u0301ri dynamikkurin og l\u00f8gini ver\u00f0a borin av s\u00f8gunum, i\u00f0 teir fortelja vi\u00f0 si\u0301num tekstum. Ti\u0301 Svangah Dangah hava eina styrki framum allar a\u00f0rar, og ta\u00f0 er teirra livandi ma\u0301lbru\u0301k. Eg meti fl\u00f8guna Belials Synir, sum eitt ta\u00f0 mest a\u0301hugaverda i\u0301kasti\u00f0 til f\u00f8royskan skaldskap seinastu no\u0301gvu a\u0301rini. Teirra ri\u0301m sita v\u00e6l og gerandisliga ma\u0301li\u00f0 blanda vi\u00f0 u\u0301tlendskum la\u0301nior\u00f0um, fu\u0301lheitum og o\u0301fantaligum, hevur skapt ein skaldaligan alheim, i\u00f0 er heilt egin i\u0301 f\u00f8royskum h\u00f8pi."}, {"text_idx": "#000042", "text": "Ti\u0301 var ta\u00f0 o\u0301fatiliga ke\u00f0iligt, at man i\u0301 flestu l\u00f8gunum, ikki hoyrdi hvat teir rappa\u00f0u, eitt bland av ringari artikulering og o\u0301fyrigevandi teltdu\u0301kurin i\u0301 FLAGS-Tjaldinum k\u00f8vdi or\u00f0ini, og i\u0301 summum l\u00f8gum vo\u0301ru bert hendinga or\u00f0 skillig. Her var serliga tann eini rapparin Steen, tann sto\u0301ri syndarin. Fyri teir fjepparar, i\u00f0 kenna allar tekstirnar var ivaleyst l\u00e6ttari at hoyra, og ta\u00f0 ko\u0301ka\u00f0i ti\u0301 eisini framman fyri pallin alla konsertina. Men ta\u00f0 kravdi ikki meira enn at hyggja meg um, og si\u0301ggja tey eitt sindur li\u0301kas\u00e6lu andlitsbra\u0301ini rundan um meg, og hvussu fo\u0301lk sussa\u00f0u si\u0301na millum, fyri at skilja, at ta\u00f0 ikki bert var eg sja\u0301lvur, i\u00f0 ikki heilt fekk fylgt vi\u00f0."}, {"text_idx": "#000043", "text": "Ta\u00f0 gj\u00f8rdist skjo\u0301tt eitt sindur for monotont uttan tekstin. Eg byrja\u00f0i so sma\u0301tt at ke\u00f0a meg. Hetta broyttist to\u0301, ta\u0301 tey meira kendu l\u00f8gini vo\u0301ru sp\u00e6ld, t.d. Gentan er farlig og Fra\u0301 bygd til by\u0301. Ta\u0301 fanga\u00f0u teir alla fj\u00f8ldina, og eisini eg fekk veri\u00f0 vi\u00f0."}, {"text_idx": "#000044", "text": "A\u0301 konsertini stilla\u00f0u Svangah Dangah upp sum ein kvartett umframt rappararnir Ragnar Davidsen og Steen Ro\u0301i Lorentzen var mixmaster Urbanus og live trummuleikarin Ey\u00f0un Mu\u0308ller Thomsen vi\u00f0. At hava trummuleikara vi\u00f0 var fri\u0301skligt, og gj\u00f8rdi konsertupplivingina betur b\u00e6\u00f0i visuelt, og vi\u00f0 at ljo\u0301\u00f0myndin gj\u00f8rdist meira livandi."}, {"text_idx": "#000045", "text": "Urbanus er evnari\u0301kur to\u0301nleikari og samstarvi\u00f0 vi\u00f0 Svangah Dangah tykist sera spennandi. Ta\u00f0 var serliga ty\u0301\u00f0iligt i\u0301 allar seinasta lagnum a\u0301 konsertini, Apokalypsa, i\u00f0 Urbanus hevur skriva\u00f0. To\u0301nlistarliga er hetta lagi\u00f0 no\u0301gv ta\u00f0 mest a\u0301hugaverda hja\u0301 bo\u0301lklinum, og ta\u00f0 er ikki o\u0301hugsandi, at hetta er ein lei\u00f0, i\u00f0 bo\u0301lkurin skuldi hildi fram a\u0301."}, {"text_idx": "#000046", "text": "Vit kenna ti\u0301li\u0301kar rappbo\u0301lkar i\u0301 londunum kring okkum, men hetta er fyrsti bo\u0301lkur av si\u0301num slag i\u0301 f\u00f8royskum h\u00f8pi. Vi\u00f0 teimum ga\u0301vum, i\u00f0 teir hava b\u00e6\u00f0i sum teksth\u00f8vundar og vi\u00f0 sterkari hja\u0301veru a\u0301 pallinum er Svangah Dangah ein sera spennandi bo\u0301lkur at fylgja framyvir."}, {"text_idx": "#000047", "text": "Alla konsertina vo\u0301ru tveir myndamenn a\u0301 pallinum vi\u00f0 Svangah Dangah, um teir vo\u0301ru bidnir av bo\u0301lkinum til endama\u0301li\u00f0, ella um teir starva\u00f0ust fyri onkran annan veit eg ikki. Men teir gingu so no\u0301gv fyri a\u0301 pallinum, at teir beinlei\u00f0is o\u0301ro\u0301gva\u00f0u framf\u00f8rsluna fyri okkum a\u0301sko\u00f0arar. Ein teirra hev\u00f0i ennta\u0301 fingi\u00f0 ta\u00f0 idiotiska hugskoti\u00f0 at lata seg i\u0301 eina rey\u00f0a topphu\u0301gvu, i\u00f0 skra\u0301la\u00f0i hygg at m\u00e6r, fullkomiliga o\u0301professionelt, og o\u0301ro\u0301gvandi fyri framf\u00f8rsluna. Myndamenn eiga onganti\u0301\u00f0 at o\u0301ro\u0301gva upplivigina hja\u0301 gjaldandi gesum."}, {"text_idx": "#000050", "text": "Ho\u0301ast Fate var\u00f0 stovna\u00f0ur i\u0301 1984, hevur bo\u0301lkurin onganti\u0301\u00f0 a\u0301\u00f0ur vitja\u00f0 i\u0301 F\u00f8royum. Men nu\u0301 oddama\u00f0urin er f\u00f8royingur, hev\u00f0i Summarfestivalurin bi\u00f0i\u00f0 bo\u0301lkin koma hendan vegin."}, {"text_idx": "#000051", "text": "Nokkso fitt av fo\u0301lki var komi\u00f0 saman i\u0301 Flagstjaldi\u00f0, og vaksandi mannamu\u0301gvan slapp at uppliva klassiskan har\u00f0an rokk, sum man sp\u00e6ldi hann i\u0301 80\u2019unum, av einum bo\u0301lki, i\u00f0 hevur skriva\u00f0 to\u0301nleik li\u0301ka si\u0301\u00f0an i\u0301 80\u2019unum. Men mest av \u00f8llum upplivdu vit ein hart rokkandi bo\u0301lk, vi\u00f0 dugnaligum to\u0301nleikarum, sto\u0301rari sp\u00e6ligle\u00f0i og einum knasandi go\u0301\u00f0um sangara."}, {"text_idx": "#000052", "text": "Dagfinn Joensen hevur arbeitt mi\u00f0vi\u0301st vi\u00f0 sangi seinastu a\u0301rini, og ta\u00f0 hoyrist aftur, r\u00f8ddin er fyldigari, kraftigari enn hon var a\u0301\u00f0ur og sja\u0301lvt a\u0301 h\u00f8gu to\u0301nunum sang hann pu\u0301ra reint. Ta\u00f0 var ein fr\u00e6gd at hoyra ein so go\u0301\u00f0an sangara, ti\u0301 to\u0301nleikurin hja\u0301 Fate krevur no\u0301gv av sangaranum. Fate er upprunaliga sprottin u\u0301r danska bo\u0301lkinum Mercyful Fate, og ta\u00f0 var ikki fri\u0301tt, at sangurin hja\u0301 Dagfinn i\u0301 st\u00f8\u00f0um leiddi tankarnar til Mercyful Fate oddamannin King Diamond."}, {"text_idx": "#000053", "text": "Bassleikarin Peter Steincke er einasti uppruna limurin, i\u00f0 er eftir i\u0301 Fate. T\u00e6r ny\u0301tist ikki at hyggja leingi\u00f0 at honum, fyri at skilja hvi\u0301 hann er hildin fram vi\u00f0 bo\u0301lkinum, ho\u0301ast no\u0301gvar broytingar hava veri\u00f0 yvir a\u0301rini. Ma\u00f0urin osar av sp\u00e6ligle\u00f0i, me\u00f0an hann ha\u0301lvrennur kring pallin vi\u00f0 si\u0301num bassi og langa i\u0301vna gra\u0301a ha\u0301ri. Dagfinn greiddi okkum fra\u0301, at sviar ro\u0301pa Steincke fyri Original gubben."}, {"text_idx": "#000054", "text": "To\u0301nleikurin hja\u0301 Fate var annars dominera\u00f0ur av h\u00f8gu sangr\u00f8ddini hja\u0301 Dagfinn og fresandi gittarinum, i\u00f0 Torben Evenvoldsen sp\u00e6lir so sannf\u00f8randi. Hetta var akkura\u0301t fyri, og ho\u0301ast ta\u00f0 tykist, sum Fate hava liva\u00f0 i\u0301 einum ti\u0301\u00f0arlumma seinastu 25 a\u0301rini, so er hetta ein gj\u00f8gnumf\u00f8rdur ti\u0301\u00f0arlummi. Ti\u0301 Dagfinn og hinir fingu gott tak i\u0301 okkum, og rokka\u00f0u FLAGS- tjaldi\u00f0."}, {"text_idx": "#000055", "text": "Henda Fate manningin hevur herfyri givi\u00f0 fl\u00f8guna Ghost From The Past u\u0301t, og skra\u0301in var sett saman av l\u00f8gum av henni og hinum fimm u\u0301tga\u0301vunum, i\u00f0 Fate hevur lati\u00f0 u\u0301r hondum. Vit upplivdu klassisk Fate l\u00f8g, sum Lovers og I Can\u2019t Stand Losing You og milt sagt undarliga lagi\u00f0 Beneath Da\u2019 Coconuts. Men bestu mo\u0301tt\u00f8kuna fingu to\u0301 l\u00f8gini av ny\u0301ggju Fate u\u0301tga\u0301vuni, har serliga \u201cChildren of the Night\u201d, i\u00f0 hevur veri\u00f0 no\u0301gv at hoyra i\u0301 u\u0301tvarpi seinastu ti\u0301\u00f0ina, fall i\u0301 go\u0301\u00f0a j\u00f8r\u00f0. Ho\u0301ast lagi\u00f0 ivaleyst kann kappast um hei\u00f0urin, sum mest klisjefylta to\u0301nleikaverk nakranti\u0301\u00f0, so rigga\u00f0i ta\u00f0 i\u0301 hesum sambandinum. Eisini lagi\u00f0 Daddy\u2019s Girl, av ny\u0301ggju fl\u00f8guni sat \u00f8giliga v\u00e6l."}, {"text_idx": "#000056", "text": "Samanumtiki\u00f0 var konsertin ein fer\u00f0 inn i\u0301 ti\u0301\u00f0arlumman, har Fate by\u0301r og livur, og henda fer\u00f0in var fi\u0301nasta slag."}, {"text_idx": "#000057", "text": "4. mest skuffandi konsertin \u2013 Hu\u0301skallar a\u0301 Summarfestivalinum 2008"}, {"text_idx": "#000058", "text": "Mi\u0301n topp 5 listi yvir mest skuffandi konsertir"}, {"text_idx": "#000059", "text": "Eg havi veri\u00f0 til ho\u0301pin av go\u0301\u00f0um konsertum og no\u0301gvum ringum, fari at seta saman listan vi\u00f0 teimum fimm, i\u00f0 skuffa\u00f0u mest. Hetta eru ikki verstu konsertirnar, men t\u00e6r, har vo\u0301n frammanundan og uppliving hava veri\u00f0 longst fra\u0301 hv\u00f8r \u00f8\u00f0rum"}, {"text_idx": "#000060", "text": "Ta\u00f0 munnu vera fa\u0301ar konsertir, i\u00f0 eg havi glett meg so no\u0301gv til, sum Hu\u0301skallar a\u0301 Summarfestivalinum i\u0301 2008. Bo\u0301lkurin skuldi sp\u00e6la a\u0301ri\u00f0 fyri, men ve\u00f0ri\u00f0 avly\u0301sti ta\u00f0 framf\u00f8rsluna, og eg noyddist at bi\u0301\u00f0a eitt heilt a\u0301r afturat, til at uppliva st\u00f8rsta f\u00f8royska kult bo\u0301lkin live."}, {"text_idx": "#000061", "text": "Eg havi elska Hu\u0301skallar si\u0301\u00f0an eg einafer\u00f0 fyrst i\u0301 90\u2019unum fekk fatur a\u0301 bandinum hja\u0301 teimum. Hetta er ein av teimum skuffandi konsertunum, i\u00f0 eg havi umm\u00e6lt, so her er umm\u00e6li\u00f0:"}, {"text_idx": "#000062", "text": "Sum umm\u00e6lari sleppur tu\u0301 onkunti\u0301\u00f0 at umm\u00e6la okkurt, i\u00f0 tu\u0301 veruliga gle\u00f0ir teg til. Hetta kann vera torf\u00f8rt, ti\u0301, um tu\u0301 hevur serligan fork\u00e6rleika fyri onkrum, kann vera trupult at lurta og hyggja vi\u00f0 einum opnum sinni. Ta\u0301 eg sto\u0301\u00f0 a\u0301 Va\u0301gsb\u00f8i i\u0301 sirmi, og sa\u0301 Hu\u0301skallar koma a\u0301 pallin var eg veruliga spentur. Hetta fo\u0301r uttan iva at vera ein heilt serlig konsert, og m\u00f8guliga eisini tann einasta eg nakranti\u0301\u00f0 fo\u0301r at uppliva vi\u00f0 hesum F\u00f8roya st\u00f8rsta kult bo\u0301lki."}, {"text_idx": "#000063", "text": "Me\u00f0an ljo\u0301\u00f0i\u00f0 av eini sto\u0301rslignari intro, i\u00f0 millum anna\u00f0 blanda\u00f0i ymisk l\u00f8g av bandinum hja\u0301 Hu\u0301skallum i\u0301 eina ljo\u0301\u00f0kolagu, buldra\u00f0i i\u0301 ha\u0301talarunum, komu hu\u0301skallarnir inn. Teir vo\u0301ru i\u0301l\u00e6tnir myrka morrey\u00f0ar troyggir, keppar og f\u00f8royskar hu\u0301gvur \u2013 Hjarta i\u0301 m\u00e6r slo\u0301 skjo\u0301tari, ta\u0301 teir byrja\u00f0u at sp\u00e6la, Knappiliga fo\u0301r lagi\u00f0 yvir i\u0301 Gekka sangin og Gekkurin sja\u0301lvur garrvillur kom hoppandi inn i\u0301 si\u0301num knarvkoti, syngjandi ey\u00f0kenda ey\u00f0kennislagi\u00f0 hja\u0301 Gekkinum. Hetta var so \u00f8giliga beinraki\u00f0, og so \u00f8giliga o\u0301v\u00e6nta\u00f0, at eg og \u00f8ll hini a\u0301 Va\u0301gsb\u00f8i go\u0301vu okkum yvir og flentu hjartaliga."}, {"text_idx": "#000064", "text": "Hetta bo\u00f0a\u00f0i fra\u0301 go\u0301\u00f0um. Ta\u0301 Ja\u0301kup Alberg nu\u0301 kom hoppandi inn a\u0301 pallin i\u0301 gummisko\u0301n, ha\u0301lvhosum og f\u00f8royskari hu\u0301gvu vi\u00f0 eini banjo i\u0301 hondini og byrja\u00f0i at syngja um Hans Ansgar, kundi eg ikki anna\u00f0 enn ro\u0301pa av ovfarak\u00e6ti \u2013 Hetta var herligt."}, {"text_idx": "#000065", "text": "Ein sv\u00f8k framf\u00f8rsla, i\u00f0 ivaleyst bert fo\u0301r at vaksa uppaftur svakari. Men nei, longu ta\u0301 sangurin um Hans Ansgar var li\u00f0ugur, var eg farin at troyttast av sanginum hja\u0301 Ja\u0301kup Alberg."}, {"text_idx": "#000066", "text": "Sum gamal fjeppari eri eg grei\u00f0ur yvir, at Ja\u0301kup Alberg a\u0301 ongan ha\u0301tt kann metast sum ein upplagdur sangari. Hann syngur nasalt og ja, beinlei\u00f0is illa. Hetta er ein partur av sjarmuni og riggar onkursvegna a\u0301 bandinum hja\u0301 Hu\u0301skallum. Men a\u0301 konsert a\u0301 Va\u0301gsb\u00f8i i\u0301 sirmi og sny\u0301kjandi na\u0301ttarkulda var sjarman eitt sindur torf\u00f8r at finna, og ta\u0301 Ja\u0301kup Alberg hev\u00f0i sungi\u00f0 fleiri onnur l\u00f8g, var eg farin at leingjast illa eftir hinum sangaranum, Kaj. Ta\u0301 Kaj endiliga kom aftur a\u0301 pallin, hesafer\u00f0 uttan gekkaskort og kot, vaks vo\u0301nin aftur. Kaj, i\u00f0 vanliga er ein go\u0301\u00f0ur sangari, saman vi\u00f0 hesum sto\u0301ra u\u0301rvalsbo\u0301lki av to\u0301nlistarligum u\u0301rm\u00e6lingum \u2013 Ta\u00f0 kundi n\u00e6stan bara ver\u00f0a gott. Men ak, aftur skuffa\u00f0ur. Kaj orka\u00f0i als ikki at syngja, og tann vanliga so go\u0301\u00f0a r\u00f8ddin var ein skuggi av s\u00e6r sja\u0301lvari. Ta\u00f0 to\u0301k fleiri l\u00f8g, a\u0301\u00f0renn Kaj fekk skil a\u0301 r\u00f8ddina, og upphita\u00f0ur kundi syngja\u201d Bo\u0301ndin hungrar\u201d og \u201cRia\u201d til sto\u0301ra fr\u00e6gd fyri a\u0301sko\u00f0ararnar. Hesi l\u00f8g rigga\u00f0u v\u00e6l, men vo\u0301ru ikki no\u0301g miki\u00f0 at bjarga heildarupplivingini."}, {"text_idx": "#000067", "text": "Ein s\u00f8ga gongur um uppt\u00f8kurnar av Hu\u0301skalla bandinum, at Kaj, Ja\u0301kup Alberg, Jo\u0301n og hinir hu\u0301skallarnir v\u00e6l vistu, at hetta bandi\u00f0 var naka\u00f0 heilt serligt, i\u00f0 l\u00e6tt kundi gerast naka\u00f0, i\u00f0 teirra vinir i\u0301 f\u00f8royska to\u0301nleikali\u0301vinum fo\u0301ru at halda ha\u0301nt um. Ti\u0301 lokka\u00f0u teir flesta allar etablera\u00f0ar to\u0301nleikarar at sp\u00e6l ein part av eini solo a\u0301 einum lagi. Hetta solei\u00f0is, at teir vi\u00f0 si\u0301ni lutt\u00f8ku, ikki a\u0301 sama ha\u0301tt kundu finnast at bandinum."}, {"text_idx": "#000068", "text": "Eg veit ikki, um ta\u00f0 er sama prinsipp, i\u00f0 er bru\u0301kt ta\u0301 bo\u0301lkurin skuldi setast saman til Summarfestivalin, ella um allir teir bestu f\u00f8roysku to\u0301nleikarnr hava sta\u00f0i\u00f0 i\u0301 bi\u0301\u00f0ir\u00f8\u00f0 fyri at sleppa vi\u00f0. Men tann 12 manna sto\u0301ri bo\u0301lkurin telur nakrar av okkara allar bestu to\u0301nleikarum. Ti\u0301 var ta\u00f0 eitt sindur skuffandi, at bo\u0301lkurin ikki fekk gj\u00f8rt eina meira a\u0301hugaverda ljo\u0301\u00f0mynd. Hetta ljo\u0301\u00f0a\u00f0i mest sum ein tuna\u00f0 u\u0301tga\u0301va av Taxi, og ta\u00f0 kl\u00e6ddi ikki Hu\u0301skalla l\u00f8gunum, og vokalunum betur enn n\u00e6stbest."}, {"text_idx": "#000069", "text": "Mi\u0301n topp 5 listi yvir mest skuffandi konsertir\n5. mest skuffandi konsertin \u2013 Smokie i\u0301 I\u0301tro\u0301ttarh\u00f8llini a\u0301 Ha\u0301lsi 1992"}, {"text_idx": "#000071", "text": "Umframt at syngja v\u00e6l er Ana Johnson av vakrastu kvinnum, og ta\u00f0 visti hon v\u00e6l. Sto\u0301rur partur av konsertupplivingini var merktur av hesum veruleika. Ta\u0301 hon fo\u0301r u\u0301r jakkanum, og ha\u0301la\u00f0i blusuna eitt petti upp og vi\u0301sti bu\u0301k, fo\u0301r eitt suff gj\u00f8gnum fj\u00f8ldina.Sja\u0301lvdan hevur ein konsert i\u0301 F\u00f8royum veri\u00f0 so v\u00f8kur."}, {"text_idx": "#000074", "text": "Grandma\u2019s Basement fylti sto\u0301ra Flagstjaldi\u00f0, og hetta ho\u0301ast a\u0301haldandi a\u0301arf\u00f8ri\u00f0 a\u0301 konsertunum hja\u0301 Bobby Bare og Rasmus Seebach hev\u00f0i gj\u00f8rt si\u0301tt i\u0301tasta fyri at styggja fo\u0301lk til hu\u0301s."}, {"text_idx": "#000075", "text": "Grandma\u2019s Basement hevur fingi\u00f0 eina st\u00f8\u00f0u sum ein tann best umto\u0301kti bo\u0301lkurin millum f\u00f8royskan ungdo\u0301m. Blandi\u00f0 millum i\u0301oyrafallandi rokkl\u00f8g og l\u00e6tt tilgeingiligar tekstir rakar beint, og er hetta nokk eisini ors\u00f8kin til, at so no\u0301gv fo\u0301lk vo\u0301r\u00f0u verandi til konsertina."}, {"text_idx": "#000076", "text": "Bo\u0301lkurin er go\u0301\u00f0ur og sp\u00e6lir alsamt betur fyri hv\u00f8rja fer\u00f0, eg hoyri teir. Framf\u00f8rslan og sp\u00e6ligle\u00f0in smitta\u00f0i a\u0301sko\u00f0ararnir sum hoppa\u00f0u og dansa\u00f0u seg heit. Ta\u00f0 er v\u00e6l kla\u0301ra, at fa\u0301a so gott li\u0301v i\u0301 serliga ta\u0301 tiki\u00f0 ver\u00f0ur h\u00e6dd fyri, hvussu va\u0301t og k\u00f8ld fo\u0301lk vo\u0301ru blivin. Serliga i\u0301 eykal\u00f8gunum ba\u0301\u00f0um, Getze og Hon f\u00e6r onganti\u0301\u00f0 nokk ko\u0301ka\u00f0i i\u0301 teltinum."}, {"text_idx": "#000077", "text": "Grandma\u2019s Basement arbei\u00f0ir vi\u00f0 \u00e6tlanum um eina ny\u0301ggja u\u0301tga\u0301vu, og vit fingu smakksroynd av ny\u0301ggja tilfarinum, ta\u0301 bo\u0301lkurin sp\u00e6ldi lagi\u00f0 Syrah\u00f8vd. Lagi\u00f0 ber bo\u00f0 um, at bo\u0301lkurin heldur fram vi\u00f0 sum so sama konsepti, ho\u0301ast ljo\u0301\u00f0myndin var naka\u00f0 \u00f8\u00f0rvi\u0301si\u00f0 vi\u00f0 harmonikum, kassagittara og vi\u00f0 Hera Schwartz u\u0301r Boys in a Band a\u0301 munnh\u00f8rpu."}, {"text_idx": "#000078", "text": "I\u0301 l\u00f8tuni sp\u00e6lir 76 a\u0301ra gamli Bobby Bare a\u0301 sto\u0301ra pallin a\u0301 Va\u0301gsb\u00f8, og ju\u0301 ma\u00f0urin ljo\u0301\u00f0ar gamal, men als ikki u\u0301tbrendur."}, {"text_idx": "#000079", "text": "Ta\u00f0 er o\u0301tru\u0301liga lekkurt at hoyra ein mann vi\u00f0 so no\u0301gvum li\u0301vsroyndum i\u0301 r\u00f8ddini syngja, orkan er ikki tann sama, men har liggur sjarma og inniligheit handan hv\u00f8rt or\u00f0. Hann hev\u00f0i ivaleyst langt si\u0301\u00f0an veri\u00f0 ferdigur sum poppsangari, men i\u0301 kontri gevur aldurin bara tru\u0301vir\u00f0i\u00f0 og sjarmu. Hetta er fyrst og fremst ekta."}, {"text_idx": "#000080", "text": "Regni\u00f0 bukar annars ni\u00f0ur, og hetta merkir sja\u0301lvandi a\u0301sko\u00f0arafj\u00f8ldina, i\u00f0 ikki er so \u00f8giliga sto\u0301r, to\u0301 at ta\u00f0 er undrunarvert, at so no\u0301gv fo\u0301lk eru komin saman i\u0301 so va\u0301naligum li\u0301kindum, og vi\u0301sir onkursvegna eisini hvussu sto\u0301rur a\u0301hugin er fyri at hoyra henda legendariska kontrisangaran."}, {"text_idx": "#000082", "text": "Kristina sang vi\u00f0 a\u0301 trimum l\u00f8gum, og h\u00e6ddarpunkti\u00f0 var ein hjartanemandi duett, i\u00f0 gav m\u00e6r ga\u0301sarhold heilt inn her i\u0301 festivalredakti\u0301o\u0301nsh\u00f8li\u00f0 hja\u0301 Nor\u00f0ly\u0301sinum, i\u00f0 vit hava beint vi\u00f0 Va\u0301gsb\u00f8."}, {"text_idx": "#000083", "text": "Ennregnar sera illa, men fo\u0301lk halda enn u\u0301t frammanfyri pallin, har a\u0301sko\u00f0ararnir i\u0301 l\u00f8tuni klappa fyri at hoyra eykalag."}]